Gemeenskap steek beweerde misdadiger aan die brandŉ Man is Woensdagoggend in KwaZulu-Natal doodgemaak deur ŉ groep mense wat glo die gereg in eie hande geneem het. Kol. Jay Naicker, ŉ polisiewoordvoerder, het gesê die 29-jarige man was by sy huis in Umlazi toe ŉ groep inwoners hom konfronteer het. Familielede van die man het aan die polisie gesê die groep mense het hom van ŉ misdaad beskuldig. “Die man se liggaam is nie ver van sy huis af gevind nie. Hy het verskeie wonde gehad en is ook aan die brand gesteek,” het Naicker gesê. Die polisie ondersoek ŉ saak van moord. Niemand is nog in verband met die voorval in hegtenis geneem nie.